# Etiske retningslinjer i Ortomedic

## **Innledning**

Ortomedic sine etiske retningslinjer skal bidra til bevisstgjøring av medarbeidere, styremedlemmer og alle som representerer Ortomedic AS. De etiske retningslinjene skal gi veiledning og støtte til medarbeiderne, sikre at arbeidet blir utført med integritet og bidra til at Ortomedic AS fortsetter å være en anerkjent og respektert aktør innen aktuelle forretningsområder.

Ved usikkerhet eller uklarheter om etiske spørsmål, oppfordres ansatte til å kontakte sin nærm­este leder. Lederen skal støtte sine ansatte i håndteringen av etiske dilemmaer.

Alle ansatte er ansvarlige for å sikre at de kjenner og utfører sine oppgaver i tråd med Ortomedics etiske retningslinjer, styrende dokumenter og gjeldene lover og regler.

Ortomedic har en egen Supplier Code of Conduct (Dok ID 22310) som vi krever at våre leverandører overholder.

**Krav til egen virksomhet og egne ansatte**

**Forretningsadferd**

Vi etterlever høye forretningsmessige etiske standarder og konkurrerer innenfor konkurransereglene fastsatt i markedene vi opererer i. Dette gjelder både overfor konkurrenter, leverandører og kunder.

Ortomedic aksepterer ikke og motarbeider alle former for korrupsjon. Ortomedic, inkludert alle ansatte, skal aldri tilby eller motta ulovlige eller urettmessige pengegaver eller andre godtgjørelser for å oppnå forretningsmessige eller private fordeler for egen del eller fordeler for kunder, agenter eller leverandører. Samhandling og interaksjon med helsepersonell og offentlige ansatte er ytterligere regulert i bedriftens HCC (Health Care Compliance)-policy og rutiner (Dok ID 17081).

Vi er forpliktet til åpenhet, etterprøvbarhet og nøyaktighet i alt vi foretar oss, og vi overholder vår taushetsplikt. Vi må aldri offentliggjøre konfidensiell informasjon til noen utenfor selskapet, hvis ikke slik offentliggjøring er påkrevd ved lov. Konfidensiell informasjon er informasjon som ikke er, eller ikke skal være, kjent for offentligheten. For eksempel kan slik informasjon omfatte forretningsplaner, budsjetter, salgsprogrammer og kundeoppføringer. Pasientopplysninger som ansatte får kjennskap til gjennom jobben blir også omfattet av dette, og reguleres ytterligere i egne retningslinjer (Dok ID 22266).

Alle regnskapsopplysninger må være korrekte, registrerte og bokført i tråd med gjeldende lover og regler. Vi tilstreber i alle sammenhenger å gi informasjon til, og kommunisere med våre interes­senter på en åpen, korrekt og tilpasset måte.

Ortomedic overholder gjeldende regler for håndtering av in­formasjon og personopplysninger. Vi er klar over hvor viktige personopplysningene som kunder, ansatte og andre betror oss er, og vi må alltid respektere ethvert menneskes personvern og at personopplysningene er konfidensielle. Derfor behandler vi personopplysningene med ærlighet, integritet og alltid i samsvar med gjeldende lover.

**Arbeidsmiljø og personlig adferd**

Ortomedic jobber aktivt for å skape et godt arbeidsmiljø preget av åpenhet, respekt, likeverd og mangfold. Vi aksepterer ingen former for trakassering, mobbing eller diskriminering av ansatte, samarbeidspartnere eller andre som direkte eller indirekte er involvert i Ortomedics virksomhet. Vi tilrettelegger for kontinuerlig kompetanseutvikling og muligheter for faglig og per­sonlig utvikling, uavhengig av kjønn, etnisk bakgrunn, politisk oppfatning, seksuell orientering eller religion. Rekrutterings- og forfremmelser skal være basert på like vilkår og rettferdig konkurranse.

Ortomedic jobber forebyggende for å forhindre uønsk­ede hendelser. Ansatte skal i henhold til interne prosedyrer rapportere om alle hendelser som kan true helse, miljø eller sikkerhet.

Det er ikke lov å være påvirket av rusmidler, som alkohol og narkotika, når en utfører arbeid for Ortomedic. Ansatte skal ikke konsumere, eller oppfordre andre til å konsumere, alkohol og/eller ulovlige rusmidler, på en måte som eksponerer dem selv eller andre for helse- eller sikkerhetsrisikoer, eller som vil kunne ha en negativ påvirkning for dem selv eller Ortomedics omdømme.

Ansatte skal ha tillit til og vise respekt for andre. Alle kollegaer, samarbeidspartnere, kunder, konkurrenter og andre tredjeparter skal møtes med en positiv innstilling. Ansatte skal bidra til godt samarbeid og teaminnsats, og ha profesjonell og tett kontakt med kunder og samarbeidspartnere.

Som ansatt forventes du å:

* proaktivt dele relevant informasjon og kunnskap med dine kollegaer
* proaktivt gi faglige råd og veiledning til dine kollegaer
* involvere dine kollegaer i relevante prosesser og prosjekter
* samarbeide for å sikre at informasjon deles og bidra i gjensidig kvalitetssikring
* ta vare på og bruke Ortomedics eiendeler på en forsvarlig måte (Ortomedics eiendeler skal ikke brukes til personlig formål)
* være bevisst eget ansvar som bidragsyter til et godt arbeidsmiljø

**Bærekraft og menneskerettigheter**

Ortomedic har forpliktet seg til å utøve en ansvarlig forretningspraksis og bidra til å løse globale miljø- og bærekraftutfordringer. Vi utviser tilbørlig aktsomhet («due diligence») for å identifisere, forhindre og redusere risikoen for å bli involvert i brudd på menneskerettighetene eller miljølover i vår egen drift og i våre verdikjeder.

Vi respekterer internasjonalt anerkjente menneskerettigheter og støtter FNs veiledende prinsipper for næringsliv og menneskerettigheter, OECDs retningslinjer for multinasjonale selskaper og Den internasjonale menneskerettighetsloven, samt Den internasjonale arbeidsorganisasjonens kjernekonvensjoner.

**Varsling**

Våre ansatte er forpliktet til å varsle dersom de mistenker brudd på rettsregler, skriftlige etiske retningslinjer i virksomheten, etiske normer som det er bred tilslutning til i samfunnet eller brudd på Ortomedic sin Supplier Code of Conduct (Dok ID 22310). Ortomedic har en egen prosedyre for varsling om kritikkverdige forhold (Dok ID 22289) som skal følges.

## **Implementering og oppfølging**

Alle ansatte skal være kjent med kravene i Etiske retningslinjer i Ortomedic, skal ha fått opplæring i våre styringssystemer, rutiner for avvik og hendelseshåndtering og varslingsrutine.